“செயலிக்கள்தான் எதிர்கால வர்த்தகத்தின் இயங்குதளம் என்பதை விற்பனையாளர்கள் அனைவரும் உணர்ந்துள்ளார்கள். ஆனால் அதற்காக பிரத்யேகமாக ஒரு செயலியை உருவாக்குவதில் உள்ள சிரமங்கள்தான் அவர்களை யோசிக்க வைக்கிறது. மேலும், பால் வாங்க ஒரு செயலி, அரிசி பருப்பு வாங்க ஒரு செயலி என ஒவ்வொன்றுக்கும் தனித்தனி செயலியும் உருவாக்க முடியாது. எத்தனை செயலிக்களைத்தான் வாடிக்கையாளர்கள் பதிவிறக்கம் செய்வார்கள்? எனவே அனைத்து அத்தியாவசிய பொருட்களுக்குமான ஒரே செயலியை உருவாக்க திட்டமிட்டோம்” என்கிறார் குட்பாக்ஸின் நிறுவனர்களில் ஒருவரான மயாங்க் பிடாவட்கா. மயாங்க் பயணசீட்டுகளை பதிவு செய்யும் தளமான ரெட்பஸ்( RedBus) தளத்தின் தலைமைக்குழுவில் ஒருவராய் இருந்தவர். மேலும் விளம்பரங்களுக்கென செயல்படும் தி மீடியா ஆன்ட்( The Media Ant) தளத்தின் நிறுவனர்களில் ஒருவராகவும் இருந்துள்ளார்.